Babatjie sterf ná sy in warm badwater brandArgieffoto ŉ Twee maandeoue babatjie van Gezina, Pretoria, is Dinsdag in die Steve Biko-hospitaal dood nadat sy Maandagaand in warm badwater gebrand het. ŉ Vriendin van die gesin het aan die Hero Burn Foundation vertel hoe die fratsongeluk plaasgevind het wat die babatjie se lewe geëis het, en haar tweejarige suster ook met erge brandwonde gelaat het. “Die ma was glo in die kombuis doenig toe die tweejarige sussie ewe onskuldig haar jonger sussie wou bad, sonder dat die ma daarvan geweet het. Na wat verneem word, het die sussie nie geweet hoe warm die badwater was nie, en het die babatjie glo in die amper kokende water geplaas,” het die vriendin gesê. Die ouer sussie het begin skreeu en na haar ma toe gehardloop en die brandwonde op haar arms aan haar ma gewys. Die ma het toe die babatjie hoor skreeu en in die bad gevind. Sy het 100% brandwonde opgedoen en is in ŉ kritieke toestand na die hospitaal gehaas. Die ouer sussie is ook in die hospitaal opgeneem. Annerie du Plooy, direkteur van die Hero Burn Foundation, het Dinsdag aan Maroela Media bevestig die babatjie is vroeër die oggend oorlede. “Ons vra almal om asseblief vir die gesin, familie en vriende te bid, en vir die spoedige herstel van die ouer sussie,” het Du Plooy gesê. Die Hero Burn Foundation is ŉ nie-winsgewende organisasie wat omsien na brandslagoffers in nood en is afhanklik van donasies om brandsorgprodukte aan te koop. Hulle bied ook deurlopende emosionele ondersteuning aan brandslagoffers en hul gesinne. Vir meer inligting oor die organisasie besoek hul Facebook-blad.